text: 1. Pætursbræv: Hvussu lesur tú?
text: #000000
text: Sunnudagin 22. januar settu vit hol á talurøðina um 1. Pætursbræv, sum vit fara ígjøgnum í vetur og vár. Vit vilja eggja tær eisini at granska brævið hetta sama tíðarskeiðið. Lat okkum taka okkum tíð at lesa gjøgnum brævið fleiri ferðir, grundað á tað, og lata Gud tala til okkara.
text: #000001
text: Her á síðuni fara vit framyvir at leggja nakrar greinar út, sum vónandi kunnu stuðla upp undir lesnaðin av 1. Pætursbrævi. Vónandi kanst tú fáa nakað burturúr, bæði um tú vanliga lesur nógv í Bíbliuni, ella um tað er nakað nýtt fyri teg.
text: #000002
text: Viðhvørt verður tað tikið í aftur í evni frá talurøðini, men onkuntíð er talan um evni, sum vit ikki fáa tikið upp í talunum, men sum kortini eru viðkomandi og spennandi.
text: #000003
text: Ein eggjan til at lesa, lesa og lesa umaftur.
text: #000004
text: Vit kunnu lesa Bíbliuna uppá ymiskar mátar. Ein máti er at lesa vers fyri vers, ella brot fyri brot, og royna at skilja, hvat Gud sigur við meg í tí einstaka versinum ella brotinum. Tað kann vera ein góður máti at lesa Bíbliuna, og eg haldi avgjørt, at Gud kann tala til okkum gjøgnum sítt orð á henda hátt, tí øll Skriftin er jú innblást av Gudi (2. Tim. 3:16) og Orðið er livandi og hevur kraft (Hebr 4:12).
text: #000005
text: Um tú ongantíð hevur lisið Bíbliuna á henda hátt, vil eg sterkt viðmæla tær at prøva tað. Byrja við at biðja Gud um at tala til tín, inn í tína støðu. Les eitt brot úr Bíbliuni og lurta eftir, hvat Andi Guds talar til tín.
text: #000006
text: Kanska fært tú ikki tær størstu opinberingarnar hvørja ferð, men av og á kanst tú blíva bilsin av, hvussu Andin talar beint inn í tína støðu, ígjøgnum eitt vers ella eitt brot í Bíbliuni.
text: #000007
text: Men um hetta er einasti mátin, tú lesur Bíbliuna uppá, missir tú nógv. Tú kanst uppliva tað sera ymiskt, um tú fært nakað burturúr bíbliulesnaðinum ella ikki. Tað kann vera torført at skilja meiningina við tekstinum og í ringasta føri kanst tú misskilja, hvat teksturin yvirhøvur er um. Hetta kann viðføra, at tú lesur Bíbliuna við tínum egnu royndum, tíni egnu heimsfatan og uppliving av veruleikanum og tulkar Bíbliuna út frá tí. Í staðin eiga vit at skilja, hvat Andin upprunaliga tosaði til sítt folk gjøgnum Orðið, og tí skilja, hvussu Hann talar til okkum í dag.
text: #000008
text: Tí er tað av størsta týdningi eisini at lesa Bíbliuna sum eina heild. At ikki bara lesa eitt vers, men eitt heilt brot. At ikki bara lesa eitt brot, men eina heila søgu, ella eitt heilt argument. At lesa eina heila bók. At lesa bøkurnar, sum eru skrivaðar saman. At lesa alla Bíbliuna. Jú meira vit skilja av tí stóru myndini, betri kunnu vit skilja og seta prís uppá detaljurnar. Meira vit síggja tær longu linjurnar, betri kunnu vit tulka tey smærri brotini, sum ein partur av tí. Jú meira, vit fylla okkum við Orðinum, ríkari verður tað og Andin hevur meira, hann kann vísa okkum og minna okkum á.
text: #000009
text: Tí gevur tað meining at hugsa um søgu Pæturs í evangeliunum, tá vit lesa 1. Pætursbræv. Tað gevur meining at steðga upp við orðingar, myndir og myndamál, sum kann knýtast til aðrar skriftir í Bíbliuni, leita skriftsbrotini upp, og lesa tey. Tað gevur meining at skilja, hvussu samfelagið var í tíðini, tá brævið varð skrivað. Og tað gevur meining at síggja alt brævið sum eina heild.
text: #000010
text: Bara ein lítil eggjan til at lesa, lesa og lesa umaftur.
text: #000011